**ROMÂNIA**

**JUDEȚUL SUCEAVA**

**MUNICIPIUL CÂMPULUNG MOLDOVENESC**

**PRIMAR**

Nr. \_\_\_\_\_ din \_\_\_\_\_\_\_\_ 2019

**REFERAT DE APROBARE**

**la proiectul de hotărâre privind aprobarea încheierii Acordului de parteneriat „Cei mai buni dintre cei mai buni”- Tabăra de vară pentru elevii cu rezultate deosebite obținute în anul școlar 2018-2019, între municipiul Câmpulung Moldovenesc, județul Suceava și comuna Cumpăna, județul Constanța**

În dezvoltarea unei comunități locale resursele umane sunt un factor hotărâtor iar schimbarea în bine și dezvoltarea acesteia nu o pot face decât cei serioși şi performanţi.

Investiţia în elevi, prin stimularea creşterii performanţelor şcolare şi profesionale, are drept consecinţă conturarea unor categorii de tineri care să aibă o percepţie reală a exigenţelor societăţii în care trăim. Efortul sistematizat al elevilor, pe care aceştia îl depun, în procesul instructiv–educativ, este concretizat prin acumularea de cunoştinţe, dar şi prin deschiderea de noi perspective pentru viitorul lor. Tocmai de aceea se impune să apreciem mai mult performanţa şcolară a acestor elevi deosebiţi.

Programul „Cei mai buni dintre cei mai buni”- Tabăra de vară pentru elevii cu rezultate deosebite în anul școlar 2018-2019 își propune oferirea unei alternative de petrecere a timpului liber specific vacanței de vară pentru copii cu rezultate deosebite la învățătură si posibilități materiale reduse.

Precizez că o acțiune identică a fost organizată și în anii 2017 și 2018, fiind apreciată de toate părțile implicate.

Pentru implementarea acestui program este necesar încheierea unui acord de parteneriat între municipiul Câmpulung Moldovenesc și comuna Cumpăna, județul Constanța prin care părțile își asumă următoarele obligații:

- să identifice elevii cu rezultate deosebite la învăţătură pentru a participa la această tabără de vară (grup de maxim 20 persoane, compus din elevi, însoțitori și șofer/șoferi);

- să suporte toate cheltuielile de cazare, masa și intrări la obiectivele turistice ale grupului oaspete;

- să suporte cheltuielile de transport ale grupului propriu fie din surse proprii, fie din contribuția părinților elevilor participanți.

Apreciem că organizarea acestei acțiuni constituie un stimulent acordat elevilor cu rezultate foarte bune la învățătură, fără eforturi bugetare semnificative.

Cu aceste precizări, iniţiez prezentul proiect de hotărâre pe care îl supun spre dezbatere și aprobare Consiliului local.

**PRIMAR,**

**Negură Mihăiță**